ai4bharat/Pralekha huggingface dataset:
சுற்றுச்சூழல் மற்றும் வனத்துறை அமைச்சகம்
ஸ்பெயின் நாட்டில் அடுத்த வாரம் நடைபெறவுள்ள ஐ.நா.வின் பருவநிலை மாற்றம் தொடர்பான மாநாட்டில் இந்தியாவின் அணுகுமுறைக்கு மத்திய அமைச்சரவை ஒப்புதல் வழங்கியுள்ளது
பிரதமர் திரு.நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், 2019 டிசம்பர் 2-லிருந்து 13 வரை ஸ்பெயின் நாட்டின் மாட்ரிடில்  நடைபெறவுள்ள அனைத்துத் தரப்பினருக்கான 25-வது மாநாட்டிற்கு முந்தைய பருவநிலை மாற்றம் தொடர்பான ஐ.நா.வின் கட்டமைப்பு மாநாட்டில் இந்தியாவின் அணுகுமுறைக்கு ஒப்புதல் வழங்கப்பட்டது.
இந்தியத் தூதுக்குழுவினர் மத்திய சுற்றுச்சூழல் வனம் மற்றும் பருவநிலை மாற்றத் துறை அமைச்சர் திரு.பிரகாஷ் ஜவடேகர் தலைமையில் பங்கேற்பார்கள். பாரீஸ் ஒப்பந்தத்தின் கீழ் 2020-க்கு முந்தைய நிலையிலிருந்து கியோடோ ஒப்பந்தப்படி 2020-க்குப் பிந்தைய காலத்திற்குச் செல்ல நாடுகள் தயாராகி வருவதால், அனைத்துத் தரப்பினருக்கான 25-வது மாநாடு முக்கியத்துவம் பெறுகிறது. பாரீஸ் ஒப்பந்தம், பருவநிலை மாற்றம் தொடர்பான ஐ.நா.வின் கட்டமைப்பு மாநாடு ஆகியவற்றின் கோட்பாடுகள் மற்றும் சிறப்பு அம்சங்களால்- குறிப்பாக சமத்துவம், பொதுத்தன்மை கோட்பாடுகளால்- வழிகாட்டப்படுவதாக இந்தியாவின் அணுகுமுறை இருக்கும். ஆனால் மாறுபட்ட பொறுப்புகளையும், உரிய தனித்தன்மைகளையும் இது கொண்டிருக்கும்.
பருவநிலை மாற்றம் குறித்த இந்தியாவின் கருத்து உலகம் முழுவதும் நன்கு அங்கீகரிக்கப்பட்டுள்ளது. பிரதமர் திரு.நரேந்திர மோடி தலைமையின் கீழ் உள்ள மத்திய அரசு பருவநிலை மாற்றம் தொடர்பாக ஏராளமான முன்முயற்சிகளை மேற்கொண்டுள்ளது. இந்த முன்முயற்சிகள் பருவநிலை சம்பந்தமான நடவடிக்கையில் இந்தியாவின் உறுதியையும், விருப்பத்தையும் வெளிப்படுத்துவதாக உள்ளன. ஐ.நா. தலைமைச் செயலாளர் அண்மையில் அழைத்திருந்த பருவநிலை மாற்றம் தொடர்பான செயல்பாட்டு உச்சி மாநாட்டில் பேசிய பிரதமர், புதுப்பிக்கவல்ல எரிசக்தி இலக்கினை 450 ஜிகாவாட் அளவிற்கு உயர்த்தும் இந்தியாவின் திட்டம் பற்றி எடுத்துரைத்தார். சர்வதேச சூரிய மின்சக்திக் கூட்டமைப்பின் மூலம் சூரிய மின்சக்தி திறனை விரிவுபடுத்துவதில் உலகிலேயே இந்தியா முதலிடத்தில் உள்ளது என்பதையும் அவர் எடுத்துரைத்தார்.
தமது செயல்பாடுகளில் ஆர்வம் கொண்டுள்ள இந்தியா, பருவநிலை மாற்றத்திற்கான நிதி ஆதாரங்களுக்கு 2020-க்குள் ஆண்டுக்கு 100 பில்லியன் டாலர் திரட்டுவது திட்டமிட்டுள்ளது. இதில் வளர்ந்த நாடுகள் முன்னிலைப் பங்கு வகிக்க வேண்டும் என்பதை இந்தியா வலியுறுத்தி உள்ளது. 2020-க்கு முந்தைய உறுதிமொழிகளை வளர்ந்த நாடுகள் நிறைவேற்ற வேண்டும் என்றும், இதனை 2020-க்கு பின்னர் எனக் கூறி அமலாக்கத்தில் இடைவெளிகளை ஏற்படுத்துவது வளரும் நாடுகளுக்குக் கூடுதல் சுமையை அளித்து விடக் கூடாது என்று இந்தியா மேலும் வலியுறுத்துகிறது.
ஒட்டு மொத்தமாக இந்தப் பேச்சுவார்த்தை ஆக்கப்பூர்வமானதாக இருக்க வேண்டும் என்றும் அதன் நீண்டகால மேம்பாட்டு நலன்களைப் பாதுகாப்பதாக இருக்க வேண்டும் என்றும் இந்தியா எதிர்பார்க்கிறது.
நித்தி ஆயோக்
அடல் புதுமைப் படைப்பு இயக்கம், நிதி ஆயோக், “மைகவ்” ஆகியவை இணைந்து ”புதுமைப் படைப்பு இந்தியா ” தளத்தை தொடங்கின
அடல் புதுமைப் படைப்பு இயக்கத்தின் இயக்குநர் திரு. ஆர். ரமணன், “மைகவ்” அமைப்பின் முதன்மை நிர்வாக அலுவலர் திரு. அரவிந்த் குப்தா ஆகியோர் புதுமைப் படைப்பு இந்தியா தளத்தை இன்று  தொடங்கி வைத்தனர். அடல் புதுமைப் படைப்பு இயக்கம் மற்றும் “மைகவ்” அமைப்பு ஆகியவற்றின் ஒத்துழைப்பிலான இந்த தளம் நாடெங்கும் நடைபெறும் அனைத்து புதுமைப் படைப்புகளின் பொது மையமாக செயல்படும்.
இந்த தளத்தின் சில அம்சங்கள் வருமாறு:
- இந்த தளம் அனைத்து இந்திய மக்களுக்கும் கிடைப்பதாக அமையும்.
- பயன்படுத்துவோர் பார்க்கவும், கருத்துக் கூறவும், பகிரவும் புதுமைப்படைப்புகளை தரப்படுத்தவும் இயலும்.
- ஒவ்வொரு புதுமைப் படைப்புக்கு கிடைக்கும் வாக்குகள் அடிப்படையில் கணிக்கப்பட்ட தலைமைப் பலகையை காணலாம்.
- மக்கள் தங்கள் / நிறுவனங்களின் / வேறு ஒருவரின் புதுமைப் படைப்புகளை மைகவ் வலைத்தளத்தின் மூலம் பகிர்ந்து கொள்ளலாம்.
- இந்தப் புதுமைப் படைப்புகளை வாட்ஸ்அப், பேஸ்புக், டுவிட்டர் போன்ற சமூக ஊடக தளம் மூலமாகவும் பகிர்ந்து கொள்ளலாம்.
இந்த தளம் தொடங்கப்பட்டிருப்பதை அறிந்து இந்திய மக்கள் தங்களது / தங்கள் நிறுவனத்தின் புதுமைப் படைப்புகளை பதிவேற்றம் செய்யலாம். மக்கள் இந்த தளத்தை https://innovate.mygov.in/innovateindia/. என்ற வலைத்தளத்தில் பார்க்கலாம்.
(Visitor Counter : 178
பெட்ரோலியம் மற்றம் இயற்கை எரிவாயு அமைச்சகம்
பிரதமரின் உஜ்வாலா திட்டத்தின் கீழ் மாநிலங்கள்/யூனியன் பிரதேசங்கள் வாரியாக எந்த இலக்கும் நிர்ணயிக்கப்படவில்லை
நாடாளுமன்றத்தின் மக்களவையில் கேள்வி ஒன்றுக்கு எழுத்துப்பூர்வமாக பதில் அளித்த மத்திய பெட்ரோலியம் மற்றும் இயற்கை எரிவாயு இணை அமைச்சர் திரு .ராமேஸ்வர் தெலி, கீழ்காணும் தகவல்களை வெளியிட்டார்.
நாடு முழுவதும் உள்ள ஏழை குடும்பங்களுக்கு டெபாசிட் இல்லா 8 கோடி இலவச சமையல் எரிவாயு இணைப்புக்களை வழங்குவதற்காக 2016 மே 1 அன்று பிரதமரின் உஜ்வாலா திட்டத்தின் முதல் கட்டம் தொடங்கப்பட்டது. 2019 செப்டம்பரில் திட்டத்தின் இலக்கு எட்டப்பட்டது.
நாடு முழுவதும் உள்ள ஏழை குடும்பங்களுக்கு டெபாசிட் இல்லா 1 கோடி இலவச சமையல் எரிவாயு இணைப்புக்களை வழங்குவதற்காக 2021 ஆகஸ்ட் 10 அன்று பிரதமரின் உஜ்வாலா திட்டத்தின் இரண்டாம் கட்டம் தொடங்கப்பட்டது. இக்கட்டத்தின் போது டெபாசிட் இல்லா சமையல் எரிவாயு இணைப்புடன் இலவச உருளை மற்றும் அடுப்பும் பயனாளிகளுக்கு வழங்கப்பட்டது .
ஒரு ஏழை குடும்பத்தில் எந்த உறுப்பினரின் பெயரிலும் சமையல் எரிவாயு இணைப்பு இல்லாத பட்சத்தில் விதிமுறைகளுக்கு உட்பட்டு அக்குடும்பத்தின் பெண் உறுப்பினரின் பெயரில் சமையல் எரிவாயு இணைப்பு வழங்கப்படுகிறது. பிரதமரின் உஜ்வாலா திட்டத்தின் கீழ் மாநிலங்கள்/யூனியன் பிரதேசங்கள் வாரியாக எந்த இலக்கும் நிர்ணயிக்கப்படவில்லை.
ஏற்கனவே உள்ள வழிமுறைகளின் கீழ் கூடுதலாக 60 லட்சம் சமையல் எரிவாயு இணைப்புக்களை வழங்குவதற்காக 2022 ஜனவரியில் இத்திட்டத்தை அரசு நீட்டித்தது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1795128
குடியரசுத் தலைவர் செயலகம்
புத்தாண்டை முன்னிட்டு குடியரசுத் தலைவர் வாழ்த்து
புத்தாண்டை முன்னிட்டு நாட்டு மக்களுக்கு குடியரசுத் தலைவர் திரு. ராம் நாத் கோவிந்த் வாழ்த்துகளை தெரிவித்துள்ளார்.
"இந்தியா மற்றும் வெளிநாடுகளில் வாழும் அனைத்து மக்களுக்கும் எனது மனப்பூர்வமான புத்தாண்டு வாழ்த்துகளைத் தெரிவித்துக் கொள்கிறேன்.
ஒவ்வொரு புத்தாண்டும் புதிய தொடக்கத்துக்கான வாய்ப்பை வழங்குவதோடு, தனிநபர் மற்றும் கூட்டு மேம்பாட்டுக்கான நமது உறுதியை வலுப்படுத்துகிறது.
கோவிட் காரணமாக உருவாகியுள்ள சூழ்நிலை நாம் அனைவரும் ஒன்று சேர்ந்து முன்னேறுவதற்கான வாய்ப்பாகும். வேற்றுமையில் ஒற்றுமை என்ற நமது நம்பிக்கையை வலுப்படுத்தும் கலாச்சார மதிப்புகளை வலுப்படுத்துவதற்கான நேரமிது.
2021-ஆம் ஆண்டு துவங்கும் இந்த வேளையில், அன்பு, கருணையுடன் கூடிய, அமைதி மற்றும் நல்லிணக்கத்தை ஊக்கப்படுத்துகிற அனைவருக்குமான சமுதாயத்தை உருவாக்க நாம் அனைவரும் இணைந்து பாடுபடுவோம்.
நீங்கள் அனைவரும் பாதுகாப்பாகவும், ஆரோக்கியத்தோடும் இருந்து, நமது நாட்டின் வளர்ச்சிக்கான பொது இலக்கை எட்டுவதற்கு புதிய உற்சாகத்துடன் முன்னேற வேண்டும்," என்று தமது வாழ்த்து செய்தியில் குடியரசுத் தலைவர் கூறியுள்ளார்.
பாதுகாப்பு அமைச்சகம்
குவாண்டம் தொழில்நுட்பத்தில் உத்தேச எண்கள் உருவாக்கம்: டிஆர்டிஓ இளம் விஞ்ஞானிகள் குவாண்டம் தொழில்நுட்ப ஆய்வு மையம் வெற்றி
குவாண்டம் தகவல் தொடர்பு, லாட்டரிச் சீட்டுகள், அடிப்படை இயற்பியல் ஆய்வுகள் போன்ற பல்வேறு துறைகளில் உத்தேச எண்கள் முக்கிய பங்கு வகிக்கின்றன. டிஆர்டிஓ இளம் விஞ்ஞானிகள் குவாண்டம் தொழில்நுட்ப ஆய்வு மையம்  என்ற நிறுவனம், குவாண்டம் உத்தேச எண் உருவாக்கியைத் தயாரித்துள்ளது.
உத்தேச குவாண்டம் நிகழ்வுகளைக் கண்டறிந்து அவற்றை பைனரி எண்களாக இந்த உருவாக்கி மாற்றும். சர்வதேசத் தரப் பரிசோதனைகளில் இந்தத் தயாரிப்பு வெற்றி பெற்றுள்ளது. இந்தத் தயாரிப்பின் மூலம் உருவாக்கப்பட்ட உத்தேச எண்கள் டிஆர்டிஓ-வின் உள்நாட்டிலேயே தயாரிக்கப்பட்ட புள்ளியியல் சோதனைக் கருவி வாயிலாக சரிபார்க்கப்பட்டு மதிப்பீடு செய்யப்பட்டது. இந்தக் கண்டுபிடிப்பின் வாயிலாக குவாண்டம் முறையில் உத்தேச எண்களை உருவாக்கும் தொழில்நுட்பத்தை பயன்படுத்தும் உலக நாடுகளின் பட்டியலில் இந்தியாவும் நுழைந்துள்ளது.
மேலும் விவரங்களுக்கு இந்தச் செய்திக் குறிப்பை ஆங்கிலத்தில் இங்கே காணவும்: https://www.pib.gov.in/PressReleasePage.aspx?PRID=1684381
------
(Visitor Counter : 239
பெண்கள் மற்றும் குழந்தை நலன் அமைச்சகம்
மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி ஜூபின் இரானி தலைமையில் ஐந்து மாநிலங்களின் மண்டல மாநாடு நாளை புவனேஸ்வரில் நடைபெறவுள்ளது
புவனேஸ்வரில் நாளை  நடைபெறவுள்ள சத்திஸ்கர், மேற்கு வங்காளம், ஒடிசா, ஜார்கண்ட் மற்றும் பிகார் ஆகிய மாநிலங்களின் கிழக்கு மண்டல மாநாட்டிற்கு மத்திய மகளிர் மற்றும் குழந்தைகள் மேம்பாட்டுத் துறை அமைச்சர் திருமதி ஸ்மிருதி ஜூபின் இரானி நாளை தலைமை வகிப்பார்.
அண்மையில் தொடங்கப்பட்ட 3 முக்கிய திட்டங்களான ஊட்டச்சத்து 2.0, வாத்சல்யா, சக்தி ஆகியவற்றின் சிறந்த தாக்கத்தை உறுதி செய்வதற்காக, நாட்டின் ஒவ்வொரு பிராந்தியத்திலும் உள்ள மாநில அரசுகள் மற்றும் பங்குதாரர்களுடன் தொடர்ச்சியான மண்டல ஆலோசனைகளை மகளிர் மற்றும் குழந்தைகள் மேம்பாட்டு அமைச்சகம் தொடங்கியுள்ளது.
புவனேஸ்வரில் நடைபெறும் மண்டல கூட்டம் இத்தொடரின் ஐந்தாவது மற்றும் கடைசி கூட்டமாகும். முதல் கூட்டம் ஏப்ரல் 2-ம் தேதி சண்டிகரிலும், இரண்டாவது ஏப்ரல் 4-ம் தேதி பெங்களூருவிலும் மூன்றாவது கூட்டம் ஏப்ரல் 10 அன்று குவஹாத்தியிலும், நான்காவது ஏப்ரல் 12-ம் தேதி மும்பையிலும் நடைபெற்றது.
இந்தியாவின் மக்கள்தொகையில் 67.7% இருக்கும் மகளிர் மற்றும் குழந்தைகளுக்கு அதிகாரமளித்தல் மற்றும் பாதுகாப்பான சூழலில் அவர்களின் ஆரோக்கியமான வளர்ச்சியை உறுதிசெய்வது நாட்டின் நிலையான மற்றும் சமமான வளர்ச்சிக்கும், பொருளாதார மற்றும் சமூக மாற்றங்களை அடைவதற்கும் முக்கியமானது.
இந்த நோக்கத்தை அடைய, அமைச்சகத்தின் 3 முக்கியமான திட்டங்களுக்கு பிரதமர் திரு நரேந்திர மோடி தலைமையிலான மத்திய அமைச்சரவை சமீபத்தில் ஒப்புதல் அளித்துள்ளது. 2021-22 முதல் 2025-26 வரையிலான 15-வது நிதி ஆணையக் காலத்தில் இந்த 3 பணிகளும் செயல்படுத்தப்படும்.
செலவு பகிர்வு அடிப்படையில் மாநில அரசுகள் / யூனியன் பிரதேச நிர்வாகங்களால் செயல்படுத்தப்படும் மத்திய நிதியுதவி திட்டங்கள் இவையாகும். திட்ட வழிகாட்டுதல்கள் மாநிலங்கள்/ யூனியன் பிரதேசங்களுடன் பகிரப்படுகின்றன.
மகளிர் மற்றும் குழந்தைகளுக்கான மாநில நடவடிக்கைகளில் உள்ள இடைவெளிகளை நிவர்த்தி செய்வது, பாலின சமத்துவம் மற்றும் குழந்தைகளை மையமாகக் கொண்ட சட்டம், கொள்கைகள் மற்றும் திட்டங்களை உருவாக்குவது, அமைச்சகங்கள் இடையேயான மற்றும் துறைகளுக்கிடையேயான ஒருங்கிணைப்பை ஊக்குவிப்பது ஆகியவை மகளிர் மற்றும் குழந்தைகள் மேம்பாட்டு அமைச்சகத்தின் முதன்மை நோக்கம் ஆகும்.
சமூக மாற்றத்தை உறுதி செய்வதற்காக கூட்டாட்சியின் உண்மையான உணர்வில் அடுத்த 5 ஆண்டுகளில் திட்டங்களை முறையாக செயல்படுத்த வசதியாக அமைச்சகத்தின் 3 முக்கிய திட்டங்கள் குறித்து மாநில அரசுகள்/யூனியன் பிரதேச நிர்வாகங்களுக்கு விழிப்புணர்வு ஏற்படுத்துவது மண்டல மாநாடுகளின் நோக்கம் ஆகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1815890
அறிவியல் மற்றும் தொழில்நுட்பத்துறை
புதுமையான, விலை குறைவான மும்பை மற்றும் சென்னை ஐஐடி-க்களின் கண்டுபிடிப்பு மகாராஷ்டிர நகரங்களில் தண்ணீர் விநியோக சவால்களை எதிர்கொள்ள உதவுகிறது
தண்ணீர் விநியோகத்தில் உள்ள குறைபாடுகள், தண்ணீர் வீணாதல் மற்றும் வலுவிழந்துவரும் தண்ணீர் உள்கட்டமைப்பு போன்ற பிரச்சினைகளை நியாயமான செலவில் எவ்வாறு தீர்க்கலாம் என்பதற்கு மகாராஷ்டிராவின் பால்கர் மாவட்டத்தில் உள்ள 20,000-க்கும் குறைவான மக்கள் தொகை கொண்ட இரு சிறு நகரங்கள் உதாரணமாக உள்ளன.
ஏற்கனவே உள்ள குழாய் மூலம் தண்ணீர் வழங்கும் அமைப்புகளின் செயல்திறனை மேம்படுத்துவதற்காக ‘ஷாஃப்ட் வித் மல்டிப்பிள் அவுட்லெட்ஸ்’ என்னும் நிறைய துளைகள் கொண்ட தண்டு போன்ற அமைப்பை ஐஐடி பம்பாய் உருவாக்கியுள்ளது. இதன் மூலம் தண்ணீரை சிறப்பான முறையில் விநியோகிக்க முடியும்.
அறிவியல் மற்றும் தொழில்நுட்ப துறையின் ஆதரவோடு, ஐஐடி பம்பாய் மற்றும் ஐஐடி மெட்ராஸ் ஆகியவை இணைந்து உள்ளூர் கிராம பஞ்சாயத்தின் பங்களிப்போடு, பால்கர் மாவட்டத்தில் உள்ள சபாலே மற்றும் உமெர்பதா நகரங்களில் இந்த தீர்வை செயல்படுத்தியுள்ளது.
இதன் மூலம் விலை அதிகமான உள்கட்டமைப்பு உபகரணங்களின் தேவை குறையும். ஒட்டுமொத்த தண்ணீர் விநியோக அமைப்பின் செயல்திறன் அதிகரிக்கும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே
காணவும்: https://pib.gov.in/PressReleasePage.aspx?PRID=1691483
மனித வள மேம்பாட்டு அமைச்சகம்
ஆரம்பகட்ட மாணவர்களுக்கான எட்டு வார கால மாற்றுக் கல்வி அட்டவணையை மத்திய மனித ஆற்றல் மேம்பாட்டுத் துறை அமைச்சர் வெளியிட்டார்
பொதுமுடக்கக் காலத்தின் போது மாணவர்கள் தங்கள் இல்லங்களில், நேரத்தைப் பயனுள்ள முறையில் செலவிடுவதற்காக, தங்களுடைய பெற்றோர்கள் மற்றும் ஆசிரியர்களின் துணையுடன் கல்விசார் செயல்பாடுகளில் ஈடுபடுவதற்காக ஆரம்பகட்ட மற்றும் உயர் ஆரம்பகட்ட மாணவர்களுக்கான மாற்றுக்கல்வி அட்டவணை, மத்திய மனித ஆற்றல் மேம்பாட்டுத் துறையின் வழிகாட்டுதலுடன், தேசிய கல்வி ஆராய்ச்சிக் கவுன்சில்  அமைப்பால் தயாரிக்கப்பட்டுள்ளது. ஆரம்பகட்ட மாணவர்களுக்கான எட்டு வார கால மாற்றுக் கல்வி அட்டவணையை இன்று புதுதில்லியில் மத்திய மனித ஆற்றல் மேம்பாட்டுத் துறை அமைச்சர் திரு ரமேஷ் பொக்ரியால் நிஷாங்க் வெளியிட்டார். முன்னதாக ஆரம்ப வகுப்புகளுக்கான அட்டவணை இந்த ஆண்டு ஏப்ரல் மாதம் திரு பொக்ரியால் அவர்களால் வெளியிடப்பட்டது,.
இல்லங்களில் இருந்தவாறே கற்பவரும், பெற்றோரும், ஆசிரியர்களும் பயன்படுத்தக்கூடிய வகையில், விளையாட்டுப் போக்காக, ஆர்வத்தை ஏற்படுத்துகின்ற வகையிலான முறையில், கல்வி கற்பதற்கான பல்வேறு தொழில்நுட்பக் கருவிகளும் சமூக ஊடகக் கருவிகளும் எப்படிப் பயன்படுத்தப்பட வேண்டும் என்பது குறித்த ஆசிரியர்களுக்கான விதிமுறைகள், இந்த அட்டவணையில் கொடுக்கப்பட்டுள்ளன என்று நிகழ்ச்சியில் பேசிய அமைச்சர் கூறினார்.. அலைபேசி, வானொலி, தொலைக்காட்சி, குறுஞ்செய்தி மற்றும் பல சமூக ஊடகங்கள் மூலமாக, கல்வி பெறுவது குறித்தும் கருத்தில் எடுத்துக் கொள்ளப்பட்டுள்ளது. நம்மில் பலரிடம் அலைபேசியில் இணைய வசதி இல்லை என்பதும், வாட்ஸ்அப், ஃபேஸ்புக், ட்விட்டர், கூகுள் போன்ற பல்வேறு சமூக ஊடகக்கருவிகளை பயன்படுத்த முடியாமல் இருப்பதும் கருத்தில் எடுத்துக் கொள்ளப்பட்டுள்ளது . பெற்றோர்களுக்கும், மாணவர்களுக்கும் குறுஞ்செய்தி மூலமாக வழிகாட்டுவது, அழைப்பு விடுத்து அவர்களுடன் பேசி அவர்களை வழிநடத்துவது, ஆகியவற்றுக்கான வழிமுறையும் இந்த அட்டவணையில் இடம் பெற்றுள்ளன. துவக்கப்பள்ளி மாணவர்களுக்கான இந்த அட்டவணைப்படியிலான கல்வித்திட்டத்தை நடைமுறைப்படுத்துவதற்கு பெற்றோர்கள் உதவுவார்கள் என்று எதிர்பார்க்கப்படுகிறது.
சிறப்புக் கவனம் தேவைப்படும் குழந்தைகள் உட்பட அனைத்து குழந்தைகளும் பயன்பெறும் வகையில் இந்த அட்டவணை அமைக்கப்பட்டுள்ளது. ஒலி வடிவப் புத்தகங்கள், வானொலி நிகழ்ச்சிகள், வீடியோ நிகழ்ச்சிகள் ஆகியவற்றுக்கான இணைப்புகளும் இந்த அட்டவணையில் கொடுக்கப்பட்டுள்ளன.
கலை, கல்வி, உடற்பயிற்சி, யோகா, கைத்தொழில் திறன் ஆகிய பல்வேறு விதமான அனுபவப்பூர்வமான கல்வித்திட்டங்களும் இதில் இடம் பெற்றுள்ளன. வகுப்பு வாரியான, பாட வாரியான செயல்பாடுகள் வரிசைக் கிரமமாக அட்டவணையில் கொடுக்கப்பட்டுள்ளன. இந்தி, ஆங்கிலம், உருது, சமஸ்கிருதம் ஆகிய நான்கு மொழிகள் தொடர்பான செயல்பாடுகளும் இதில் உள்ளன. ஆசிரியர்கள், மாணவர்கள், பெற்றோர்கள் ஆகியோரின் மன அழுத்தத்தைக் குறைப்பதற்கான உத்திகளும் இதில் இடம்பெற்றுள்ளன. e-pathshala, NROER, DIKSHA ஆகிய மத்திய அரசின் இணையதளங்களில் உள்ள மின் பாடத்திட்டங்களின் இணைப்பும் அத்தியாயம் வாரியாக கொடுக்கப்பட்டுள்ளன.
சுகாதாரம் மற்றும் குடும்ப நலத்துறை அமைச்சகம்
எதிர்வரும் பண்டிகை காலங்களில் கொவிட்- சரியான நடத்தை விதிமுறையை பின்பற்றி கவனமாக இருப்பது அவசியம்: டாக்டர் என்.கே. அரோரா எச்சரிக்கை
நோய்த்தடுப்பு தொடர்பான தேசிய தொழில்நுட்ப ஆலோசனைக் குழுவின், கொவிட்-19 செயற்குழு தலைவர் டாக்டர் என்.கே. அரோரா கொவிட்-19 தடுப்பூசித் திட்டம் குறித்து டிடி நியூஸ் தொலைக்காட்சிக்கு அளித்த பேட்டியின் முக்கிய அம்சங்கள் பின்வருமாறு:
கேள்வி: இந்தியாவில் கொவிட்-19 தொற்றின் 3-வது அலை உருவாகுமா?
நம் நாட்டில் கடந்த பல வாரங்களாக தினமும் 30,000-45,000 பாதிப்புகள் சராசரியாக பதிவாகின்றன. குறிப்பாக கேரளா பல்வேறு வடகிழக்கு மாநிலங்கள் மற்றும் மகாராஷ்டிராவின் சில மாவட்டங்கள் மற்றும் ஒரு சில தென் மாவட்டங்களில் பாதிப்புகள் ஏற்பட்டு வருகின்றன. ஜூன், ஜூலை மற்றும் ஆகஸ்ட் மாதங்களில் பரவிய சார்ஸ்-கோவ்-2 தொற்றுகளின் மரபணுவை ஆராய்ந்தபோது ஜூலை மாதம் மேற்கொள்ளப்பட்ட ஆய்வின் அடிப்படையில் புதிய வகைகள் உருவாகவில்லை. இரண்டாவது அலையின் இறுதி கட்டமாக, நோய் எதிர்ப்பு ஆற்றல் இல்லாதவர்கள் தற்போது பாதிக்கப்பட்டு வருகின்றனர்.
எனவே கொவிட் சரியான நடத்தை விதி முறையை பின்பற்றுவது, குறிப்பாக வரவிருக்கும் பண்டிகை காலங்களில் மிகவும் கவனமுடன் இருப்பது அவசியம். இந்தக் காலத்தில் புதிய உருமாறும் தொற்று உருவாவதும் மூன்றாவது அலை ஏற்படுவதற்குக் காரணமாக இருக்கக்கூடும்.
கேள்வி: டெல்டா வகை தொற்றுக்கு எதிராக நமது கொவிட் தடுப்பூசிகள் எந்த அளவு பயனளிக்கும்? மூன்றாவது அலையைத் தடுப்பதற்கு நாம் என்ன செய்ய வேண்டும்?
கொவிட் தடுப்பூசியின் செயல்திறனைக் கீழ்காணும் வகையில் விளக்கலாம்:
• தொற்றைத் தடுப்பதில் செயல்திறன் வாய்ந்திருப்பதால் நோய் பரவலையும் கட்டுப்படுத்தும்.
• அறிகுறியுடன் கூடிய நோயைத் தடுப்பதில் அதிகப் பயனை அளிக்கும்.
• தீவிர நோயிலிருந்து பாதுகாக்கும். தீவிர பாதிப்பைத் தடுப்பதிலும், மருத்துவமனையில் அனுமதிக்கும் தேவையை குறைப்பதிலும் கொவிட்-19 தடுப்பூசி அதிக பயன் அளிப்பது, இதன் முக்கிய அம்சமாகும். இந்தியாவில் கிடைக்கும் தடுப்பூசிகள் மற்றும் உலகம் முழுவதும் உள்ள தடுப்பூசிகள் 90-95% வரை தீவிர நோய் மற்றும் உயிரிழப்பை தடுப்பதில் திறன் பெற்றுள்ளன. டெல்டா வைரஸ் உட்பட அனைத்து வகைகளுக்கும் இது பொருந்தும். இந்தியாவில் இன்று ஏற்படும் பெரும்பாலான தொற்றுக்கள் டெல்டா வைரஸ் தொற்றினாலே ஏற்படுகின்றன.
கேள்வி: ஒருவர் கொவிட்-19 தொற்றால் பாதிக்கப்பட்டிருந்து, தற்போது எதிர்சக்தி பொருட்கள் அவரது உடலில் உருவாகியிருந்தால், கொவிட் தொற்றால் தற்போது பாதிக்கப்பட்டுள்ள நபருக்கு அவர் ரத்தம் அல்லது பிளாஸ்மாவை தானமாகக் கொடுக்கலாமா?
இந்திய மருத்துவ ஆராய்ச்சி கவுன்சிலின்  கீழ் நம் நாட்டில் மேற்கொள்ளப்பட்ட உயர் தர ஆராய்ச்சியில் மருத்துவமனையில் அனுமதிக்கும் அவசியம் ஏற்படும் தீவிர தொற்று ஏற்பட்டுள்ள நோயாளிகள் பெரும்பாலோனோருக்கு பிளாஸ்மா சிகிச்சை அவ்வளவு பலனளிக்கவில்லை என்பது தெரியவந்துள்ளது. இதுபோல உலகின் இதர பகுதிகளில் மேற்கொள்ளப்பட்ட ஆய்வுகளும் இதே போன்ற முடிவுகளை வெளியிட்டுள்ளன. இதனால் தீவிர கொவிட்-19 பாதிப்புக்கான சிகிச்சை வழிமுறைகளிலிருந்து பிளாஸ்மா சிகிச்சையை ஐசிஎம்ஆர் நீக்கியுள்ளது.
கேள்வி: நம் மக்களுக்கு பூஸ்டர் டோஸ் தடுப்பூசி செலுத்தப்பட வேண்டுமா?
தற்போதைய நிலவரம் மற்றும் மேற்கத்திய நாடுகளின் முடிவுகள் அடிப்படையில் பூஸ்டர் டோசின் அவசியம் குறித்து நாம் முடிவெடுக்க முடியாது. நம் நாட்டின் பல்வேறு பகுதிகளில் மேற்கொள்ளப்பட்ட உள்ளூர் சான்றுகள் அடிப்படையிலான ஆய்வுகள் அதற்கு வழிகாட்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753459
பிரதமர் அலுவலகம்
திரு. சி.எஸ்.ஷிவாலி மறைவிற்கு பிரதமர் இரங்கல்
திரு. சி.எஸ். ஷிவாலி மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார்.
“கர்நாடக அமைச்சர் திரு. சி.எஸ். ஷிவாலியின் குடும்பத்தினருக்கும், அவரது ஆதரவாளர்களுக்கும் எனது இரங்கல்கள்.
கர்நாடக மாநிலத்திற்கு அவர் ஆற்றிய சேவையினால் அவர் என்றும் மக்கள் நினைவில் இருப்பார். அவரது ஆன்மா சாந்தி அடையட்டும் என்று பிரதமர் தனது இரங்கல் செய்தியில் குறிப்பிட்டுள்ளார்.
பாதுகாப்பு அமைச்சகம்
கூட்டு பயிற்சியில் பொருட்கள் மற்றும் சேவைகளை இரு நாட்டு படைகள் பரஸ்பரம் வழங்க இந்தியா மற்றும் ஜப்பான் ஒப்பந்தம்
கூட்டு பயிற்சியில், பொருட்கள் மற்றும் சேவைகளை இரு நாட்டு படைகள் பரஸ்பரம் வழங்குவது தொடர்பாக இந்தியா மற்றும் ஜப்பான் ஆகியவை ஒப்பந்தத்தில் கையெழுத்திட்டன. பாதுகாப்புத்துறை செயலாளர் டாக்டர் அஜய் குமார் மற்றும் ஜப்பான் தூதர் திரு.சுசுகி சதோஷி ஆகியோர் இடையே இந்த ஒப்பந்தம் நேற்று கையெழுத்தானது.
இருதரப்பு கூட்டு பயிற்சி நடவடிக்கைகள், ஐ.நா அமைதிப் பணி நடவடிக்கைகள், சர்வதேச நிவாரண நடவடிக்கைகள் போன்றவற்றில் ஈடுபடும்போது, பொருட்கள் மற்றும் சேவைகளை இருநாட்டு ராணுவப் படைகள் பரஸ்பரம் பரிமாறிக் கொள்வதில் ஒத்துழைப்புடன் செயல்பட இந்த ஒப்பந்தம் வழிவகுக்கிறது.
இந்தியா-ஜப்பான் ராணுவ படைகள் இடையே நடைபெறும் செயல்பாடுகள் மற்றும் இரு நாடுகள் இடையே சிறப்பு யுக்தி மற்றும் உலகளாவிய ஒத்துழைப்பு நடவடிக்கையின் கீழ் இரு நாட்டு ராணுவப் படைகள் மேற்கொள்ளும் நடவடிக்கைகளை இந்த ஒப்பந்தம் மேம்படுத்தும்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1652911
(Visitor Counter : 182
எரிசக்தி அமைச்சகம்
நாடு முழுவதும் பொது மின்சார வாகனங்களுக்கான மின்னேற்றி நிலையங்களின் கட்டமைப்பை இந்திய அரசு மேலும் விரிவுபடுத்தவுள்ளது
மின்சார வாகனங்களுக்கான மின்னேற்றி நிலையங்களின் கட்டமைப்புகளுக்கான வழிகாட்டி நெறிமுறைகளை திருத்தி அமைத்து ஜனவரி 14, 2022-ம் ஆண்டு மத்திய மின்சாரத்துறை அமைச்சகம் வெளியிட்டுள்ளது. நாட்டில் மின்சார வாகனங்கள் உற்பத்தியை ஊக்குவிக்க பல்வேறு நடவடிக்கைகளை இந்திய அரசு மேற்கொண்டு வருகிறது. இதன் மூலம் இந்திய சந்தையில் மின்சார வாகனங்கள் பிரபலமாகி வருகின்றன.
இந்தியாவில் மொத்தம் 1,640 மின்சார வாகனங்களுக்கான மின்னேற்றி நிலையங்கள் உள்ளன. இதில் சூரத், புனே, அகமதாபாத், பெங்களூரு, ஐதராபாத், தில்லி, கொல்கத்தா, மும்பை மற்றும் சென்னை ஆகிய 9 நகரங்களில் மட்டும் 940 மின்னேற்றி நிலையங்கள் அமைக்கப்பட்டுள்ளன.
இந்த 9 பெரு நகரங்களில் மேலும் மின்னேற்றி நிலையங்கள் அமைப்பதற்கு அரசு கவனம் செலுத்தி வருகிறது. இந்த நகரங்களில் 2021-ம் ஆண்டு அக்டோபர் மாதம் முதல் 2022-ம் ஆண்டு ஜனவரி மாதம் வரை கூடுதலாக 678 பொது மின்னேற்றி நிலையங்கள் அமைக்கப்பட்டுள்ளன.
இதற்கிடையே நாடு முழுவதும் உள்ள முக்கிய நகரங்கள் மற்றும் தேசிய நெடுஞ்சாலைகளில் 22,000 மின்சார வாகனங்களுக்கான மின்னேற்றி நிலையங்கள் அமைக்கப்படவுள்ளதாக எண்ணெய் சந்தை நிறுவனங்கள் அறிவித்துள்ளன.
வணிகம் மற்றும் தொழில்துறை அமைச்சகம்
பிரான்ஸ் வெளிநாட்டு வர்த்தக அமைச்சருடன் திரு பியூஷ் கோயல் சந்திப்பு
மத்திய வர்த்தகம், தொழில்துறை, நுகர்வோர் விவகாரங்கள், உணவு, பொது விநியோகம் மற்றும் ஜவுளித் துறை அமைச்சர், திரு பியூஷ் கோயல், தமது பயணத்தின் ஒரு பகுதியாக, பிரான்ஸ் நாட்டின் வெளிநாட்டு வர்த்தகத்துறை அமைச்சர் திரு. ஆலிவர் பெக்ட்-ஐ நேற்று சந்தித்தார்.
இரு அமைச்சர்களும் தங்கள் நாடுகளின் பொருளாதார நிலை குறித்து விவாதித்தனர். ஐரோப்பிய மண்டலத்தில் பிரான்ஸ் மிகக் குறைந்த பணவீக்க விகிதமான 5.2% ஐக் கொண்டுள்ளது என்றும், இது மற்ற ஐரோப்பிய ஒன்றிய நாடுகளின் சராசரியில் பாதி என்றும், திரு. பெக்ட் கூறினார். வேலையின்மை 7% ஆக உள்ளது என்றும், 2022-ல் ஜிடிபி வளர்ச்சி 2.6% ஆக இருந்தது என்றும், இந்த ஆண்டு அது 0.6-1% என்ற அளவில் இருக்கும் என எதிர்பார்க்கப்படுகிறது என்றும் அவர் கூறினார்.
இந்தியப் பொருளாதாரம் நிலையாக உள்ளது என்று திரு கோயல் குறிப்பிட்டார். இந்தியா இரட்டை இலக்க பணவீக்கத்தில் இருந்து இப்போது 6 - 6.5% ஆக குறைந்துள்ளது என்று அவர் கூறினார். இந்த ஆண்டு வளர்ச்சி மொத்த உள்நாட்டு உற்பத்தியில் 6.8% ஆக உள்ளது என அவர் தெரிவித்தார்.
வர்த்தகம் வளர்ந்து வருவதாகவும், இன்னும் வளர்ச்சியடைய வாய்ப்புகள் உள்ளன என்றும் அவர் தெரிவித்தார். ரஃபேல் விமானங்களை வாங்கியது, அண்மையில் ஏர்பஸ் விமானத்திற்கு ஆர்டர் கொடுத்தது ஆகியவை இரு நாடுகளுக்கு இடையேயான கூட்டாண்மைக்கு கூடுதல் மதிப்பு சேர்த்துள்ளது என திரு கோயல் குறிப்பிட்டார். 2021-22ல் இருதரப்பு வர்த்தகம் 15.1 பில்லியன் அமெரிக்க டாலராக இருந்தது என்றும், இது கடந்த பத்து ஆண்டில் இரட்டிப்பு அளவு என்றும் திரு பெக்ட் கூறினார். இந்தியாவில் முன்னணி வெளிநாட்டு முதலீட்டாளராக இருக்கும் பிரான்சில் இருந்து 10 பில்லியன் டாலர்கள் அந்நிய வெளிநாட்டு முதலீடு சென்றுள்ளது. பிரான்ஸ் நிறுவனங்கள் இந்தியாவில் முதலீடு செய்ய ஆர்வமாக உள்ளன என்று அவர் கூறினார்.
இதே போல இந்திய நிறுவனங்கள் பிரான்சில் முதலீடுகளை அதிகரித்து வருகின்றன, தற்போது சுமார் 300 மில்லியன் யூரோக்கள் முதலீடு செய்யப்பட்டுள்ளன என்று அவர் தெரிவித்தார். மொழி எல்லைகளைத் தாண்டி வர்த்தகத்தை மேலும் விரிவுபடுத்த முடியும் என்று திரு கோயல் நம்பிக்கை தெரிவித்தார்.
சந்தை அணுகல் தொடர்பான பிரச்சினைகள், இதர முன்னுரிமை பிரச்சனைகள் குறித்து அமைச்சர்கள் விவாதித்தனர். அடுத்த 10 ஆண்டுகளில் இந்தியா 2000 வணிக விமானங்களை வாங்க விரும்புவதாகவும், உள்நாட்டு மற்றும் சர்வதேச தேவைகளை பூர்த்தி செய்ய இந்தியாவில் வணிக விமானங்களை தயாரிப்பதற்கான மிகப்பெரிய வாய்ப்பு இருப்பதாகவும் திரு கோயல் மேலும் தெரிவித்தார். உலக வர்த்தக அமைப்பில் பரஸ்பர ஆர்வமுள்ள விஷயங்கள் குறித்தும் அமைச்சர்கள் விவாதித்தனர்.
இந்தியாவில் பிரெஞ்சு நிறுவனங்களின் நேரடி முதலீடுகள் குறித்து திரு. பெக்ட் குறிப்பிட்டார், மேலும் உள்கட்டமைப்பு, புதுப்பிக்கத்தக்க எரிசக்தி ஆகியவற்றில் பரஸ்பர வாய்ப்புகள் இருப்பதை அவர் சுட்டிக்காட்டினார். கொச்சி, நாக்பூர் மற்றும் அகமதாபாத்தில் அரசின் திட்டங்களுக்கு பிரான்ஸ் ஆதரவு அளித்துள்ளதை அவர் எடுத்துரைத்தார்.
வரும் ஆகஸ்ட் மாதம் நடைபெறவுள்ள ஜி20 வர்த்தக அமைச்சர்கள் மாநாட்டில் கலந்துகொள்ள இந்தியாவுக்கு வருகை தருமாறு பிரான்ஸ் அமைச்சருக்கு திரு கோயல், அழைப்பு விடுத்தார்.
பிரதமர் அலுவலகம்
பிரதமர், “மனதின் குரல்” நிகழ்ச்சியில் “சுயசார்பு பாரதம்” செயலி புதுமைச் சவாலின் கீழ் உருவாக்கப்பட்ட செயலியைப் பாராட்டினார்
மாண்புமிகு பிரதமர், ”மனதின் குரல்” நிகழ்ச்சியின் சமீபத்திய உரையில், சுயசார்பு பாரதம்” புதுமைச் சவாலில் இளைஞர்கள் ஆர்வத்துடன் பங்கேற்றதாகத் தெரிவித்தார். கிட்டத்தட்ட மூன்றில் இரண்டு பங்கு உள்ளீடுகள் மாநகரங்கள் மற்றும் பெருநகரங்களின் இளைஞர்களால் உருவாக்கப்பட்டன என்று அவர் குறிப்பிட்டார். வெவ்வேறு பிரிவுகளில் சுமார் இரண்டு டஜன் செயலிகளுக்கு விருதுகள் வழங்கப்பட்டுள்ளன, அனைவரும் இந்த செயலியுடன் தங்களை அறிமுகப்படுத்திக் கொள்வதுடன், அவர்களுடன் இணைந்து கொள்ளும்படியும் கேட்டுக் கொண்டார்.
குழந்தைகளுக்கான செயலியான Kutuki Kids கற்றல் பயன்பாடு உட்பட Ku Ku Koo எனப்படும் மைக்ரோ பிளாக்கிங் தளத்திற்கான செயலி; இளைஞர்களிடையே பிரபலமாகி வரும் Chingari செயலி; எந்தவொரு அரசாங்கத் திட்டத்தையும் பற்றிய சரியான தகவல்களைப் பெற அரசின் செயலியை பயன்படுத்துங்கள்; நில் கவனி செல்  என்ற உடற்பயிற்சி செயலி போன்ற பல செயலிகள் குறித்தும் பிரதமர் விவாதித்தார்.
இன்றைய சிறிய தொடக்க நிறுவனங்கள் நாளை பெரிய நிறுவனங்களாக மாறி உலகில் இந்தியாவின் அடையாளமாக மாறும் என்று பிரதமர் கூறினார், இன்று உலகில் இருக்கும் பெரிய நிறுவனங்களும் ஒரு காலத்தில் தொடக்க நிறுவனமாக தான் இருந்தன என்பதை யாரும் மறந்துவிடக் கூடாது என்றும் கூறினார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசி திட்டத்தின் கீழ், இதுவரை 73.05 கோடி தடுப்பூசி டோஸ்கள் செலுத்தப்பட்டுள்ளன.
கடந்த 24 மணிநேரத்தில் 33,376 பேருக்கு புதிதாக பாதிப்பு ஏற்பட்டுள்ளது.
கொவிட் சிகிச்சை பெறுபவர்களின் எண்ணிக்கை , மொத்த பாதிப்பில் 1.18 சதவீதம்.
இந்தியாவில் கொவிட் சிகிச்சை பெறுபவர்களின் மொத்த எண்ணிக்கை 3,91,516
குணமடைந்தோர் வீதம் தற்போது 97.49 சதவீதம்
கடந்த 24 மணி நேரத்தில் 32, 198 பேர் குணமடைந்ததன் மூலம், குணமடைந்தோர் மொத்த எண்ணிக்கை 3,23,74,497.
வாராந்திர பாதிப்பு வீதம், கடந்த 78 நாட்களாக 3 சதவீதத்துக்கும் கீழ்  உள்ளது.
கடந்த 12 நாட்களாக, தினசரி கொவிட் பாதிப்பு , 3 சதவீதத்துக்கும் குறைவாக  உள்ளது.
இதுவரை மொத்தம் 54.01 கோடி, கொவிட் பரிசோதனைகள் மேற்கொள்ளப்பட்டுள்ளன.